CELEX: 32022D0627
Language: ro
Date: 2022-04-13 00:00:00
Title: Decizia (PESC) 2022/627 a Consiliului din 13 aprilie 2022 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

13.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 116/6
               
            
         DECIZIA (PESC) 2022/627 A CONSILIULUI
         din 13 aprilie 2022
         de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 17 martie 2014, Consiliul a adoptat Decizia 2014/145/PESC (1).
                  
               
                     (2)
                  
                  
                     La 21 februarie 2022, președintele Federației Ruse a semnat un decret de recunoaștere a „independenței și suveranității” zonelor necontrolate de guvern din oblastele Donețk și Luhansk ale Ucrainei și a comandat forțelor armate ruse să pătrundă în aceste zone.
                  
               
                     (3)
                  
                  
                     La 24 februarie 2022, președintele Federației Ruse a anunțat o operație militară în Ucraina, iar forțele armate ruse au început un atac asupra Ucrainei.
                  
               
                     (4)
                  
                  
                     Prin acțiunile sale militare ilegale, Rusia încalcă grav integritatea teritorială, suveranitatea și independența Ucrainei, precum și dreptul internațional și principiile Cartei Organizației Națiunilor Unite.
                  
               
                     (5)
                  
                  
                     Având în vedere criza umanitară generată de invadarea neprovocată a Ucrainei de către forțele armate ale Federației Ruse, Consiliul consideră că, în conformitate cu dreptul internațional umanitar, acțiunea umanitară bazată pe principii desfășurată de actori umanitari imparțiali pentru a răspunde nevoilor umanitare ale populației civile ucrainene ar trebui să continue în Ucraina.
                  
               
                     (6)
                  
                  
                     Prin urmare, Consiliul consideră că anumite organizații și agenții care acționează ca parteneri umanitari ai Uniunii ar trebui să fie exceptate de la interdicția de a pune fonduri și resurse economice la dispoziția persoanelor, entităților și organismelor desemnate, atunci când acest lucru este necesar în scopuri exclusiv umanitare în Ucraina.
                  
               
                     (7)
                  
                  
                     În plus, în același scop, Consiliul consideră că ar trebui introdus un mecanism de derogare în scopuri exclusiv umanitare în Ucraina în ceea ce privește înghețarea activelor și restricțiile legate de punerea de fonduri și de resurse economice la dispoziția persoanelor, entităților și organismelor desemnate.
                  
               
                     (8)
                  
                  
                     Prin urmare, Decizia 2014/145/PESC ar trebui să fie modificată în consecință,
                  
               ADOPTĂ PREZENTA DECIZIE:
         
            Articolul 1
            La articolul 2 din Decizia 2014/145/PESC se adaugă următoarele alineate:
            
               
                  „(11)   Interdicția prevăzută la alineatul (2) nu se aplică organizațiilor și agențiilor care sunt evaluate pe piloni de către Uniune și cu care Uniunea a semnat un acord-cadru de parteneriat financiar pe baza căruia organizațiile și agențiile acționează în calitate de parteneri umanitari ai Uniunii, cu condiția ca furnizarea fondurilor sau resurselor economice menționate la alineatul (2) să fie necesară în scopuri exclusiv umanitare în Ucraina.
               
               
                  (12)   În cazurile care nu intră sub incidența alineatului (11) și prin derogare de la alineatele (1) și (2), autoritățile competente ale unui stat membru pot acorda autorizații speciale sau generale, în condițiile generale sau speciale pe care le consideră adecvate, în ceea ce privește deblocarea anumitor fonduri sau resurse economice înghețate ori punerea la dispoziție a anumitor fonduri sau resurse economice, cu condiția ca furnizarea fondurilor sau resurselor economice respective să fie necesară în scopuri exclusiv umanitare în Ucraina.
                  În absența unei decizii negative, a unei cereri de informații sau a unei notificări privind un timp suplimentar din partea autorității competente în termen de 5 zile lucrătoare de la data primirii unei cereri de autorizare, se consideră că autorizația a fost acordată.
                  Statul membru în cauză informează celelalte state membre și Comisia cu privire la orice autorizație acordată în temeiul prezentului alineat în termen de 2 săptămâni de la autorizare.”
               
            
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 13 aprilie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 16).